Припрема за час православне веронауке

Средња школа: „ Техничка школа“

Место: Нови Пазар

Разред: Први

Вероучитељ: Никола Радосављевић

Наставни предмет: Православни катихизис (веронаука)

Наставна тема: Вера, знање и Богопознање

Наставна јединица: Вера у Бога у Старом Завету

Тип часа: Обрада

Наставне методе: метода усменог излагања,метода дискусије, демонстративно-илустративна метода,текстуална, аналитичко-синтетичка метода.

Наставна средства: илустративни цртежи, иконе, табла, креда.

Облици рада: фронтални, индивидуални.

Корелација: Философија,српски језик, историја.

Принципи рада: очигледности, систематичности, економичности, поступности, принцип вођења рачуна о узрасту ученика.

Литература: Православни катихизис-Игњатије Мидић ; Вера светих-Свети Николај Жички; Свето Писмо; Догматика - Јустин Поповић.

Задаци часа:

1. Образовни: Указати да се наше знање о Богу заснива на Откривењу.
2. Васпитни: Развијање осећаја задовољства постигнутим, развијање добрих особина, формирање моралног погледа на свет, стварање и уочавање лепог.
3. Функционални: Стварање интересовања за активно учешће у литургијском животу, стимулисати ученике за даље проучавање наше вере и Светог Писма.

Ток часа:

Уводни део часа (5 минута):

Час започињем „ Молитвом Господњом“ . Кроз кратка питања ученике упознајем са наставном јединицом( Ко су Аврам, Исак, Јаков? Ког пророка називамо „ Боговидцем“).

Главни део часа (35 минута):

Ученицима у овом делу часа објашњавам да је Свето Откривење у ствари откривење истине о Тројичном Божанству које је Бог поступно објављивао људима. У Старом завету учење о Светој Тројици је доста нејасно, кратко и непотпуно, тек у Новом Завету ово учење добија своју пуноћу. Старозаветно учење је била припрема за новозаветно учење о Богу. Свети Оци тумаче да је разлог за то што су Јевреји били духовно незрели да приме целокупно учење о Богу као Светој Тројици, као и да су били склони многобоштву.

У Старом завету Света Тројица се различито пројављује. О Богу се на неким местима говори у множини:“Створимо човека по образу и подобију нашем“. Овде се показује да у Богу има више међу собом равних Божанских лица, али се њихов број не одређује тачно. На другим местима се ближе одређује колико је Божанских лица, најбољи пример је јављање Бога Авраму код Мавријског врта у облику три путника. Наглашавам да се о Богу говори и на оним местима која говоре о „Речи“, „Анђелу Божјем“, „Премудрости“. Након тога ученицима читам делове Старог Завету о којима сам говорио. Када завршим са читањем, дискутујем са ученицима о прочитаном где желим да ученици изнесу своја запажања.

Завршни део часа(5 минута):

Ученицима у овом делу часа дајем повратну информацију о њиховој активности на часу, дајем предлоге коју литературу могу да користе како би надоградили своје знање. Час завршавам молитвом Богородици.